paragraph_text: Ž4036, kaldrmisana županijska cesta u sjeverozapadnoj Baranji u smjeru istok-zapad koja spaja državnu cestu D7 i naselje Šećeranu, dugačka 1.7 km. Od državne ceste D7 odvaja se nadesno između Branjinog Vrha i Belog Manastira. U Šećerani se križanjem veže na lokalnu cestu (koja vodi na jug) L44008 (Ž4036 - Šećerana - Šumarina /Ž4035/). Iz istog križanja jedan odvojak vodi na tzv. venemu bivše Tvornice šećera, a drugi do Šećeranskog jezera. Uz južni rub te ceste nalazi se šećeransko groblje, dok je sjeverno do nje govedarska farma "Mala Karašica".